Избори 2017: Тома Томов в Банско: В политиката съм по една единствена причина
Снимка: БСП Галерия Благоевград. В политиката съм по една единствена причина- ако не направим нещо, ние ще загубим страната. България е на погрешен курс и то не от сега. Причината за това е, че тя се ръководи от една изключително корумпирана управляваща вихрушка, не повече от 200 семейства, които пет пари не дават за тази страна. Те тласкат България към неща, които са катастрофални. Аз не вярвах, че това може да се промени, но това, което стана с генерал Радев, доказа обратното“. Това заяви водачът на листата на коалиция „БСП за България“ в Благоевград Тома Томов пред обществеността в град Банско, съобщиха от пресцентъра на БСП. „Хора от целия политически спектър на страната гласуваха за генерал Румен Радев. И това ме накара да мисля, че може би тази протестна вълна, която върви в момента, би трябвало да доведе до смяна на курса на България. Нека се опитаме да махнем това продажно малцинство, което действително е много алчно, много арогантно и най-накрая трябва да бъде обуздано. Ако можем оттук нататък, на 26 март, вие с вашите гласове, с гласовете на вашите роднини и приятели, да дадете шанс страната ни да смени курса“, сподели Тома Томов. На въпроса какво мисли за уволнението на Иван Гарелов като медиен съветник на служебния кабинет, Томов коментира, че според него ние живеем в страна с несвободни медии, а интернет е разрушител на журналистиката. „В момента нашите медии са дълбоко несвободни медии. Хората, които притежават вестници, които притежават телевизии, нямат нищо общо с журналистиката. Журналистите са, за съжаление, носители на чужди идеи, което е унизително. Относно Иван Гарелов, аз лично никога не бих уволнил такъв човек, точно заради това, което е казал. Това е лично решение на министър-председателя и аз не го одобрявам. Мисля, че това само показва, че нашата политическа класа и медиите са в един кръвосмесителен режим“, отговори водачът на листата в Благоевград. С голям интерес беше посрещнат и в община Петрич водачът на коалиция „БСП за България“ в Благоевград Тома Томов, както и доц. Йорданов, доц. Атанасов, д-р Гайдарски и д-р Кючуков от учители и медици в общината. Те посетиха град Петрич по покана на петия в листата кандидат за народен представител и председател на БСП в града Йорданка Атанасова. Огромната зала на ресторант-хотел „Ванга“ не успя да побере всички желаещи, дошли да зададат своите въпроси. На срещата особено внимание се обърна на сливането на МБАЛ „Рокфелер“ в Петрич и МБАЛ „Свети Врач“ в Сандански, което е един изключително наболял проблем, тъй като една почти 55 хилядна община остава без болница, а децата, родени в Петрич, ще се водят с адрес на месторождение в град Сандански, стана ясно по време на срещата. Заедно с учителите, присъстващите гости обсъдиха образователната реформа в училищна и предучилищна възраст, която реално би довела до закриването и на останалите малко на брой училища в общината.© 2017 Всички права запазени. Позоваването на Информационна агенция "Фокус" е задължително!